Η Shelley Berkley επαινεί την Ελλάδα επειδή σταμάτησε την νηοπομπή για την Γάζα
την χαρακτηρίζει ενέργεια που βοηθά την ειρήνη στην περιοχή
Η βουλευτής Σέλεϊ Μπέρκλεη (Shelley Berkley) του Δημοκρατικού Κόμματος των Ηνωμένων Πολιτειών εξήρε την κυβέρνηση της Ελλάδας για την απόφασή της να μη επιτρέψει τον απόπλου των πλοίων μιας σχεδιαζόμενης νηοπομπής που έχει βάλει σαν στόχο να διασπάσει τον Ισραηλινό αποκλεισμό της Λωρίδας της Γάζας. Η κυρία Μπέρκλεη, η οποία εκπροσωπεί στο Αμερικανικό Κογκρέσο το Λας Βέγκας και άλλες περιοχές της 1 Εκλογικής Περιφέρειας της Πολιτείας Νεβάδα, είπε ότι η κυβέρνηση της Ελλάδας προαγάγει την ειρήνη στην περιοχή με το να απαγορεύει να φύγουν από ελληνικά λιμάνια πλοία της «παράνομης νηοπομπής». Η αμερικανίδα νομοθέτης ευχαρίστησε την ελληνική κυβέρνηση για το «σθένος» το οποίο επέδειξε εν όψει ασφυκτικών πιέσεων που της ασκήθηκαν κι επειδή πήρε απόφαση «που συμβάλει στο να δοθεί τέλος σε μια ασύστολη και δυνητικά επικίνδυνη διεθνή πρόκληση». Η κυρία Μπέρκλεη τόνισε ότι όλος ο κόσμος πρέπει να αναγνωρίσει πως τέτοιες νηοπομπές «δεν είναι τίποτε άλλο από απόπειρες που αποβλέπουν στο να εμβάλουν σε αμηχανία το Ισραήλ και να βοηθήσουν την τρομοκρατική οργάνωση Χαμάς». Κατά την δημοκρατική βουλευτή, «πρόκειται για ενέργειες που κλονίζουν την υπόθεση της ειρήνης στην Μέση Ανατολή και καθιστούν τις διαπραγματεύσεις ανάμεσα στο Ισραήλ και την Παλαιστινιακή Αρχή ακόμα πιο δύσκολο έργο». Η βουλευτής Μπέρκλεη τόνισε ότι η ελληνική κυβέρνηση διακήρυξε με μεγάλο θάρρος πως αρνείται να συμμετάσχει σε τέτοιες ενέργειες. Και πρόσθεσε: «Ως εγγονή ελλήνων που μετανάστευσαν στις Ηνωμένες Πολιτείες, είμαι ιδιαίτερα περήφανη για την ελληνοαμερικανική κληρονομιά μου και εξαιρετικά ικανοποιημένη από την σθεναρή αυτή ελληνική ενέργεια υπέρ της ειρήνης». Καταλήγοντας η κυρία Μπέρκλεη είπε: «Προσβλέπω σε συνέχιση των στενών ελληνοαμερικανικών σχέσεων και σε συνεργασία με την Ελλάδα για την προώθηση της ειρήνης στην περιοχή και το σταμάτημα εξτρεμιστών που επιδιώκουν την διάδοση μιας ατζέντας μίσους». Η Σέλεϊ Μπέρκλεη κατάγεται από εβραϊκή οικογένεια της Θεσσαλονίκης που μετανάστευσε στις Ηνωμένες Πολιτείες λίγο πριν το ξέσπασμα του Δεύτερου Παγκόσμιου Πολέμου. Σε μια από τις πολλές επισκέψεις της στην πρωτεύουσα του Ελληνικού Βορρά, έψαξε και εντόπισε τον δρόμο στον οποίο βρίσκονταν το οικογενειακό τους σπίτι. Και εκεί, από μια γωνιά του δρόμου αυτού, έσκαψε και πήρε λίγο χώμα που έφερε μαζί της στην Αμερική. Όταν λίγο αργότερα πέθανε η μητέρα της, η κυρία Μπέρκλεη έριξε στον τάφο της το ελληνικό εκείνο χώμα μαζί με άλλο λίγο χώμα που είχε φέρει από τα Ιεροσόλυμα. Έτσι, όπως μας είπε, η μητέρα της ξαναενώθηκε με τις ρίζες της. Η ιστορία αυτή και άλλες από την ζωή της Σέλεϊ Μπέρκλεη περιλαμβάνονται σε αποκλειστική συνέντευξη που μας παραχώρησε και που μετέδωσε η Ελληνική Υπηρεσία της Φωνής της Αμερικής την βραδιά των πιο πρόσφατων Αμερικανικών εκλογών, τον Νοέμβριο 2010. Το σχετικό βίντεο αναρτούμε και πάλιν σήμερα στην ιστοσελίδα μας, για όσους δεν το είχανε δει τότε.